**Obrazloženje**

**Nacrta Godišnjeg plana upravljanja imovinom Općine Sirač za 2024. godinu**

Plan upravljanja imovinom obuhvaća ciljeve, smjernice i provedbene mjere upravljanja pojedinim oblikom imovine u vlasništvu Općine Sirač u svrhu provođenja Strategije upravljanja imovinom u vlasništvu Općine Sirač za razdoblje od 2020. do 2027. godine. Plan upravljanja kojeg izrađuje Općina Sirač usklađen je sa navedenom Strategijom i sadržava detaljnu analizu stanja upravljanja pojedinim oblicima imovine u vlasništvu Općine Sirač, kao i godišnje planove upravljanja pojedinim oblicima imovine u vlasništvu Općine Sirač, i to:

* Godišnji plan upravljanja trgovačkim društvima i ustanovama u (su)vlasništvu Općine Sirač,
* Godišnji plan upravljanja imovinom u odnosu na potraživanja, obveze, sudske i druge sporove Općine Sirač,
* Godišnji plan upravljanja i raspolaganja stanovima i poslovnim prostorima u vlasništvu Općine Sirač,
* Godišnji plan upravljanja i raspolaganja građevinskim zemljištem u vlasništvu Općine Sirač,
* Godišnji plan rješavanja imovinsko-pravnih i drugih odnosa vezanih uz projekte obnovljivih izvora energije te ostalih infrastrukturnih projekata, kao i eksploataciju mineralnih sirovina sukladno propisima koji uređuju ta područja,
* Godišnji plan provođenja postupaka procjene imovine u vlasništvu Općine Sirač,
* Godišnji plan rješavanja imovinsko-pravnih odnosa Općine Sirač,
* Godišnji plan provedbe projekata javno-privatnog partnerstva Općine Sirač,
* Godišnji plan vođenja Evidencije imovine Općine Sirač,
* Godišnji plan postupaka vezanih uz savjetovanje sa zainteresiranom javnošću i pravo na pristup informacijama koje se tiču upravljanja i raspolaganja imovinom u vlasništvu Općine Sirač.

Godišnji plan upravljanja imovinom Općine Sirač za 2024. godinu predstavlja opći akt koji se sukladno Zakonu o pravu na pristup informacijama (»Narodne novine«, broj 25/13, 85/15, 69/22) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Nositelj izrade Godišnjeg plana upravljanja imovinom Općine Sirač za 2024. godinu je Općina Sirač, Općinski načelnik.

Savjetovanje s javnošću započet će internetskom objavom nacrta Godišnjeg plana upravljanja imovinom Općine Sirač za 2024. godinu na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Godišnjeg plana upravljanja imovinom Općine Sirač za 2024. godinu uputit će se na donošenje Općinskom vijeću Općine Sirač.